રણોત્સવમાં પોતાનું વાહન લઇને જવું એ સૌથી સારો વિકલ્પ છે કારણ કે ધોરડો પહોચ્યા પછી વાહન વ્યવહારની સગવડતા ખુબ ઓછી છે. રહેવા માટે જેમાં એડવાન્સ બુકિંગ કરાવ્યું હોય તેમની પાસેથી એ ખાસ જાણી લેવું કે ભુજ થી લેવા અને મુકવા માટેની તેમની સ્પેશિયલ બસ હોય છે કે નહીં? શોપિંગથી માંડી ને વાહન વ્યવહારમાં બધે જ બાર્ગેનિંગ ખુબ સારા પ્રમાણમાં થાય છે તેથી તેનો જરૂરથી લાભ લેવો. સફેદ રણથી પાછા ફરતા ભીરંડીયારીનો તાજો જ બનાવેલો, ખુબ જ સ્વાદિષ્ટ દૂધનો માવો અચૂક લેવો. જાન્યુઆરી તથા ફેબ્રુઆરીમાં રણ એકદમ સુકાઈ ગયું હોય છે તેથી એ સમયે આ સ્થળની વધારે મજા આવે છે. બને તો વિકએન્ડમાં ન જવું, કારણકે એ સમયે અહીં ખુબ જ ભીડ હોય છે.